
Αθήνα, 6 Αυγούστου 2021

ΔΕΛΤΙΟ ΤΥΠΟΥ
Απεβίωσε ο Κωνσταντίνος Μίχαλος - Ορφάνεψε η Επιμελητηριακή κοινότητα
Βαρύ πένθος για τον επιμελητηριακό και επιχειρηματικό κόσμο, την Κεντρική Ένωση Επιμελητηρίων Ελλάδας και το Εμπορικό και Βιομηχανικό Επιμελητηρίων Αθηνών, καθώς σήμερα το μεσημέρι έφυγε αναπάντεχα από τη ζωή ο Πρόεδρός τους  Κωνσταντίνος Μίχαλος.

Ο Πρόεδρος της ΚΕΕ και του ΕΒΕΑ, βρισκόταν στο εργοστάσιό του στο Κρυονέρι Αττικής και έδινε μάχη με τις φλόγες που κατάκαιγαν την περιοχή και πλησίαζαν επικίνδυνα το εργοστάσιο του, όταν τον πρόδωσε η καρδιά του.

Μεταφέρθηκε στο νοσοκομείο ΚΑΤ, όπου οι γιατροί έκαναν υπεράνθρωπες προσπάθειες να τον κρατήσουν στη ζωή χωρίς επιτυχία.

Βιογραφικό σημείωμα του Κωνσταντίνου Μίχαλου

Ο Κωνσταντίνος Μίχαλος γεννήθηκε το 1960 και ήταν γιος του πολιτικού Χρήστου Μίχαλου. Σπούδασε Οικονομικές και Πολιτικές Επιστήμες στο Πανεπιστήμιο του Essex της Μ. Βρετανίας, ενώ έκανε μεταπτυχιακές σπουδές στο LondonSchoolofEconomics&PoliticalScience σε θέματα οικονομικών εφαρμογών. 

Εδώ και 25 χρόνια, μέσα από την Επιμελητηριακή του δράση, υπερασπίστηκε τα συμφέροντα εκατοντάδων χιλιάδων ελληνικών επιχειρήσεων και των εργαζομένων τους. Υπηρετώντας τον Επιμελητηριακό Θεσμό από ηγετικές θέσεις, τόσο στην Ελλάδα όσο και στην Ευρώπη και στην ευρύτερη περιοχή των Βαλκανίων, εργάστηκε συστηματικά για τη βελτίωση του επιχειρηματικού περιβάλλοντος και την ανάπτυξη σύγχρονων υπηρεσιών, θεσμών και εργαλείων στήριξης της επιχειρηματικότητας.

· Από το 1993 ως το 2005 ήταν εκλεγμένο μέλος του Δ.Σ. του ΕΒΕΑ, στο οποίο, την περίοδο 1998 – 2002, κατείχε τη θέση του Οικονομικού Επόπτη.

· Από το 2006 είναι ο δέκατος πέμπτος Πρόεδρος του ΕΒΕΑ (θέση στην οποία επανεξελέγη τον Δεκέμβριο του 2011 και του 2017) και από το 2012 Πρόεδρος της Κεντρικής Ένωσης Επιμελητηρίων Ελλάδος.

· Τον Ιούνιο του 2014 αναδείχθηκε ομόφωνα Αναπληρωτής Πρόεδρος της Ένωσης Ευρωπαϊκών Εμπορικών και Επαγγελματικών Επιμελητηρίων (Eurochambres), η οποία εκπροσωπεί 1.700 περιφερειακά και τοπικά Επιμελητήρια και περισσότερες από 20 εκατομμύρια επιχειρήσεις σε 43 χώρες. Στη θέση αυτή επανεξελέγη τον Οκτώβριο του 2015 και τον Οκτώβριο του 2017.

· Το 2014 ανέλαβε την Προεδρία της Ένωσης Βαλκανικών Επιμελητηρίων, η οποία προωθεί τον εκσυγχρονισμό του επιχειρηματικού περιβάλλοντος, την ανάπτυξη και την εξωστρέφεια των επιχειρήσεων σε 10 χώρες.

· Εκπροσώπησε την ελληνική επιχειρηματική κοινότητα στη Λέσχη των 16 Ευρωπαϊκών Μητροπολιτικών Επιμελητηρίων  (EU Metropolitan CCI).

Επίσης

· Το 2002 εξελέγη μέλος του Δ.Σ. του Αραβοελληνικού Εμπορικού Επιμελητηρίου και το 2004 Αντιπρόεδρός του, ενώ το 2003 εξελέγη Πρόεδρος του Συνδέσμου Επιχειρήσεων Βορείου Αττικής. 

· Το 2004 – 2005 διετέλεσε Ειδικός Σύμβουλος του Υπουργείου Ανάπτυξης.

· Το 2005 – 2006 διετέλεσε Γενικός Γραμματέας στο Υπουργείο Οικονομίας & Οικονομικών. 

· Το 2007 εξελέγη μέλος του Δ.Σ. της ΔΕΗ.

· Το 2009 εξελέγη μέλος ΔΣ του ΟΤΕ.

· Το 2012 εξελέγη μέλος του Δ.Σ. της εταιρείας ASTIRPALACE Α.Ε. και του Δ.Σ. της  εταιρείας Διεθνής Αερολιμένας Αθηνών Α.Ε.

Παράλληλα με την εγχώρια και διεθνή επιμελητηριακή του δράση, ακολούθησε πολυετή καριέρα στον ιδιωτικό τομέα, ξεκινώντας από το Λονδίνο το 1983 ως χρηματοοικονομικός σύμβουλος σε χρηματιστηριακές εταιρείες. Το 1988 επέστρεψε στην Ελλάδα και ανέλαβε τη θέση του Προέδρου και  Διευθύνοντα Συμβούλου της βιομηχανικής – εξαγωγικής εταιρείας SWAN Α.Ε. που εδρεύει στο Κρυονέρι Αττικής. Το 2011 ίδρυσε την M TRADING GROUP και το 2012 ένα πρότυπο εμπορευματικό κέντρο εμπορίου και διανομών στη Νότιο Ελλάδα, συνεχίζοντας τις πετυχημένες και αποτελεσματικές επιχειρηματικές του δραστηριότητες.  
Ο Κωνσταντίνος Μίχαλος ήταν έγγαμος με τέσσερα παιδιά.

	Δ/νση: Ακαδημίας  6, 10671 Αθήνα,  Τηλ: (210)  3387105 (-06), Fax: 36.22.320, 

e-mail: keeuhcci@uhc.gr, http://www.uhc.gr



[image: image1.png][image: image2.png]